पीयूसी सर्टिफिकेट के बिना नहीं चल सकेंगी गाड़ियां
ट्रांसपोर्ट रिपोर्टर | भोपाल
अब कोई भी गाड़ी बिना पॉल्यूशन अंडर कंट्रोल (पीयूसी) सर्टिफिकेट के नहीं चलाई जा सकेगी। गाड़ियों का पीयूसी चैक करने के लिए परिवहन विभाग 15 दिन का विशेष चैकिंग अभियान सोमवार से शुरू करेगा। जिन गाड़ियों में पीयूसी सर्टिफिकेट नहीं मिलेगा उन पर श्रेणी के हिसाब से 300 से लेकर 2 हजार रुपए तक का जुर्माना किया जाएगा। हालांकि अधिकारियों का कहना है कि एक साल तक पुरानी गाड़ियों को पीयूसी की जरूरत नहीं होगी।
नेशनल ग्रीन ट्रिब्यूनल के निर्देश पर शहरों में बढ़ रहे वाहनों के कारण होने वाले प्रदूषण पर रोक लगाने के लिए पीयूसी को अनिवार्य किया गया है। अब प्राइवेट हों या कमर्शियल वाहन सभी का पीयूसी चेक कर जुर्माना वसूली की कार्रवाई की जाएगी। ट्रांसपोर्ट कमिश्नर डॉ. शैलेंद्र श्रीवास्तव ने बताया कि अब पर्याप्त संख्या में पीयूसी सेंटर खोल दिए गए हैं। जो बचे हैं, उन्हें अगले दो-तीन दिन में शुरू कर दिया जाएगा। गौरतलब है कि परिवहन मंत्री भूपेंद्र सिंह ने आगामी समीक्षा बैठक के दौरान पीयूसी चैकिंग का रिकाॅर्ड देखने की बात अधिकारियों से कही है।
hin_Deva bho_Deva hin_Deva hin_Deva